
O Volapükaflens Valöpo! 


Zelob Kritidatimi dönu! Timi freda, timi vila gudik, timi 
spela pro fütür, timi püda. Ab pro mödikans binos tim kriga, tim 
faema, tim hetäda, tim nepüda. 


Püd binon legivot gretik, ab püd no kömon nen fikuls 
alsotik. Jenav tidon obes verati kleilik, sevabo, das if vilobs juitön 
püdi bevünetik, mutobs steifön ad atos. 


Mens, kels dasteifons ad atos binons mens nobik. Suemons 
gudiko, das dub dasteif laidik, dial at pogeton. Ab liedo nog 
dabinons topäds, kö mens buükons nepüdi, kö mens fövons vegi 
kriga e hetäda. 


Too mödikans tävons lü läns votik anu. Kanons logon sekis 
badik okiäla, hetäda, faema. Votaflano kanons i stunidön sekis 
püda, vila gudik, kevoba. 


Tü Kritid binos gudik ad meditön jenöfotis somik; ad 
danöfön demü püd in läns, kö püd reigon; ad stunidön utanis, kels 
fövons vegi püda, vegi suvo go riskädik; ad keliedön ko valans, kels 
mutons, igo anu, sufön nepüdi: 


Mens valöpo suemonsös, 
Das dub töbids laidüpik, 
Püd, löf, sufäl xäinonsös 

Voli liba, tü del püdik. 


Valikosi Gudikün Oles ed Olikanes 

FAT KRITID LÖDOM IS! 
(fa hiel John Redgwell) 


Äbinos del bü Kritid. Zian Margaret älotedof lä 
fam) Brown in dom smalik in vilag jönik in sulüd Lingläna. 
Äbinof vom bäldik mu flenöfik. Hiel Jack äbinom pulil 
famüla Brown labü bäldot lifayelas kil. Äfredom vemo, das 
Kritidadel änilikon. Mot omik iyufof omi ad penön lisedi 
legivotas, kelis ävilom getön de Fat Kritid; poso ipotom oni 
ini bok in selidöp, kö äseadom magot gretik Fata Kritid. 
Ipenom, das vilom getön tridömatoodili, pledanünömi äsi 
pledatovaskrubiani labü lits kölik, e dinis mödik votik. Fino 
Kritidadel suno olükömon. 






Äbinos slipüp. El Jack ävipom neiti gudik fate okik, 
blode bäldikum okik e ziane, ed äbexänom tridemi ko mot. 
Äyufof omi ad pladön kapakusenategedis nilü bed, dat Fat 
Kritid fulükomös onis me legivots pedesiröl. El Jack ätikom 
somödiko dö Kritidadel, das no ävilom slipikön, ab mot omik 
äsagof ome: „Mutol slipikön, voto Fat Kritid no ovisitom 
oli.” 


Fino el Jack äslipikom ed ädrimom, das kanom lilön 
klokilis slifavaba Fata Kritid. Dü neit älilom noidili. 
„Elükömom-li Fat Kritid?” ätikom. Ämemom, das mot 
isagof ome, das if liloy Fati Kritid, no mutoy maifükön logis, 
voto no ofulükom kapakusenategedis me legivots. El Jack 
äfärmükom logis fimiko ed ädalilom. Älielom eki seitön bosi 
sui glun nilü bed, e poso benexänön tridemi. „Binom vo Fat 
Kritid!” ätikom. Tän älilom vögi Fata Kritid, kel äsümedon 
vöge fata lönik. Suno poso ädönuslipikom. Kritidadel fino 
ilükömon. Pos janed el Jack ämaifükom legivotis oka. 

Igetom legivotis valik, kelis ibegom in pened oka Fate Kritid. 
Igo tridömatoodil ästanon nilü bed. El Jack äbinom vemo 
läbik! Zian Margaret ävilof sevön, va el Jack nolom konotis 
vönaoloveik dö Kritid, seko äsäkof ome: „Sevol-li kiöpo 
lödom Fat Kritid? El Jack ävätälom säki dü timil, tän isagom: 
„Llödom is!” „Lio sevol-li osi?” äsäkof zian Margaret 
süpädo. El Jack äspikom vifiko: „Benö! Dü neit elielob Fati 
Kritid benexänön tridemi ed äsagom ole: „Dalob-li, das 
seidob obi in jäd obik pebuüköl? Ol binol lotan, ab ob lödob 
is!” 


DÜNAN VISEDIK 


Seimna man liegik ädabinom, kel älabom guvani: atan 
päkusadom pö om, das äfegebom nespälölo dalabotis omik. 
Ävokom omi lü ok ed äsagom ome: “Kisi lilob-li tefü ol? 
Gidükolöd guvi olik! Ibä no kanol binön lunüpikumo guvan”. 


Tän guvan äsagom ninälo: “Kisi odunob-li? Sol obik 
esädünükom obi as guvan. No fägob ad feilön, e jemob ad 
lubegön. Sevob utosi, kelosi odunob, dat, ven pusädünükob as 
guvan, olesumoms obi ini doms oksik. 


Äkoedom kömön lü ok debanis söla okik, balani pos 
votikan, ed äsagom balidane: “Liomödiki debol-li söle obik?” 
Äsagom: Tubetis tum leüla. Ed äsagom ome: “Sumolöd 
debazöti olik, seidolöd oli sunädo e penolöd: luldeg!” Pos atos 
äsagom votikane: “Ed ol, liomödiki debol-li?” Atan äsagom: 
“Böjulis tum grena.” Ed äsagom ome: “Sumolöd 
debazöti olik, e penolöd: jöldeg! 


E Sol älobom guvani negidik, bi idunom vätälo; ibä cils 
vola at binons prüdikums pö kosäd ko menäd okik, ka cils lita. 


(Tradutod fa hiel Arie de Jong) 

TUÜKAM PIANIK 
(fa hiel Frank Roger) 


DIL BALID 


Jiel Miranda älensumof telefoni oka, äspikof jiflene 
gudikün, el Murielle, ed äsagof: 


“Sevol-li, kis ejenon obe pp koledüp adelo? Ifidob 
ebo koledi oba, e poso äslürfob kafi oba, ven sunädo 
motoravab äkobojokon ta mön staudöpa. MNendoto vaban 
ispidom tu vemo, e no plu äreigom vabi. Fenäts valik 
pätroivons, e bakastons, äsi brekots alsotik päjedons ninio. 
Mijenot at älejekon komanefi vemo. Anikans äprimons ad 
drenön ed, igo lerorön, bi äcedoy, das splod ijenon, igo tatak 
fa jekidunans. Distuk valöpo äbinon stunik. Tabs e stuls 
pästürons; nulüdots ä drinods äseatons valöpo su glun, e 
mens lekofudons. Tudredäl lä cils ömik äbinon klülabik. 
Cil bal us äbinon netrodovik, bi pledavabil plastätik oka 
pilepedon dis futs eka. Pledadin at päridüköl älogoton 
kuratiko äs vab, kel ikodon primo lepemi. Ed äbinon us 
man, kel ileadom falön bövi podorasupa sui vom, kel 
älogotof poso äsif pätegof me blud. Ömans äcedons, das 
pivunof, ed irönons ad lofön ofe yufi. Man votik, kel 
äbinom näi mön it, pätegom lölöfiko me püf, ed älogotom 
äsif ilöädom se dead. Ob äbinob läbik. Te ileadob falön 
kafi oba, seko äbinons stens ömik su juüp oba. Pos lüköm 
poldanas, ätuvoms, das vaban no pivunom, e jenöfo 
imogolom sunädo. Pos tim ömik, ätuvoy omi in bötidöp 
nilik. Äsagom poldanes, das memob nosi dö jenot liedik, e 
te ävilom drinön väretis ömik viskida ad glömön dini lölik 
maleditik. (Cedob, das ya idrinom tuvemo, voto ösevom, 
das no glömoy bosi, keli no plu memoy. Niludob, das fino 
ogetom kaloti jerik. E spelob, das koledüp okömöl oba 
obinon boso kösömikum. I plidoböv ad fidrinön kafi oba.” 

DIL TELID 


Dü kafüp, el Murielle äflekof lü calasvist Monica, ed 
äsagof: 


“Bisarikos vö! ejenon flene oba gölikumo tü del at. 
Äkoledof in staudöp, ven motoravab äkobojokon ta mön, e 
glät petroivöl ä brekots alsotik päjedons valöpio. Mens 
ätudredälons, bi äcedons, das äbinon tatak fa jekidunans, e 
das boum jenöfo isplodon. Distuki sököl no äkanoy 
bepenön: tabs e stuls ämobladons, e dils ömik vaba 
pedäbreiköl päjedons ini staudöp it. Cil pidotagon, ed 
ädrenon sekü dol; vom älogotof, äsif pätegof me blud, ab 
päyufof onu. Id äbinom man äs fun pigelifüköl. Ab te juüp 
flena oba pedobükon, seko no plonof. Poso poldans 
etuvoms döbani in bötidöp. Ädrinom us, äsif nos ijenon. 
Klülabiko opönoms omi me monapönod gretik sekü mijenot 
oma. Nendoto plak at äbinon lejeikot pro komanef us, e 
fümiko pro cils !” 


DIL KILID 


Latiumo dü soar et, el Monica ätelefonof flene 
Melanie dü getäv lomio: 


“Dalilolös! Elilob konoti at bisarik dö bos, keli flen 
flena obik eplakon. Äkoledof in staudöp, ven elilof splodi. 
Jinos, das ek istirom vabi oka stedo ta mön. Top lölik 
pädäbreikon, e vab it fino isturon nino. Glun pätegon me 
däbreikots alsotik, äsi me glät petroivöl. Valans us 
ätudredälons, bi acedons, das äbinons drefäbs tataka fa 
jekidunans. Ömans pätegons me blud, ed ämutons getön 
käli sanavik; id äbinos man, kel jino ideadom, ab läbo 
äkanoy gelifükön omi; cils pädotagons - äbinon jenöfo 
kojmar jeikik. Lio jenot somik badik kanon-li jenön in län 
at? Kiöp binoy-li sefik? Ab flen flena obik jenöfo elovelifof 

vali, ed äkanof bepenön oni. Ma sagäd, etuvoy gididani, kel 
äklänedom oki in bötidöp nilädik. Poldans eplöpoms ad 
fanäbükön omi. Ogivulom midunis oka. Din kinik jeikik, o 
Melanie! No-li? No kanoy-li plu koledön sefo? 


DIL FOLID 


Ün soar latik, el Melanie etelefonof söri Mabel ad 
sagön: 


“Elilol dö mijenot jeikik kel ejenon adelo. No sevob 
kikodo no äbinon in televid asoaro - ba steifüloy ad 
klänedön vali, if no tefon lucogi. Ab no süpädoböv if 
ästeifüloy ad moükön nunis veütik obes. Alo tatak fa 
jekidunans ejenon in staudöp zänodü zif. Man estirom vabi 
omik stedo ini staudöp, kö esplodon. Däm äbinon 
tikädabik, e tudredäl äreigon valöpo. Mens pätegons me 
blud, cils pädotagons, e mödikans ideadons kodü vuns 
pegetöl. Jekidunan, kel milagiko iskeapom, päfanäbükom 
poso fa poldans, ab erefudom ad lovegivön nunis alseimik. 
Lölöfiko no sevob kikodo dunot lenaudik at no äbinon in 
televid. Kodonöv-li bo ledredi valemik? Lejeikob plu ka 
kanob sagön. No fümob, dido, va olüvob büri odelo tü 
zedel. Obinos ba gudikum ad blibön sefo is in bür. Ab kin 
sevon-li, kiöpo jekidunans odunons tataki nulik? Lifobs dü 
tim riskädik, o Mabel! Kis fino obinon-li fätot obas?” 


DIL LULID 


Pö timüls ömik bü koledüp, el Miranda igeton 
telefonoti de flen Moira, kel äsagof: 


“Pidob, o Miranda, ab cedob, das no binon tikamagot 
gudik ad koledön kobo adelo. Pidob vemo, das no 
enunedob oli büikumo, ab mutob koefön, das jekob.” 

“Esagoy obe, das tatak fa jekidunans ejenon in 
staudöp seimik ädelo. No äbinon in televid u gasedem, bi 
steifüloy ad vitön tudredäli valemik.” 


“Fümol-li? Kis ejenon-li? 


“Jekidunan ästirom vabi stedo ini staudöp, kö 
esplodon. Pem diabik äreigon, äsä okanol fomälön osi. 
Bumot penosükon; mens ädeibludons; cils pädotagons. 
Kvips sananas ilükömons suno ed idunons mögikünosi ad 
savön lifis. Fümo äbinon kojmar verik pro mens at. Jinos, 
das jekidunan iplöpom ad skeapön milagiko, ab poldans 
ifanäbükoms omi in bötidöp seimik. Spelob, das odeilägoy 
omi.” 

“Fümol-li dö atos, o Moira? Töbo kredob osi. E 
kikodo viloyöv-li cütön valanis? No kanoy bitön somo, no- 
li? Mödikans ulogons vali, ud ulilons dö jenot somik.” 


“No sevob, ab jekob tuvemo ad koledön ko ol adelo.” 


“Benö! Suemob gudiko dredäli olik. Ba okanobs 
koledön kobo tü del votik.” 


“Sevol-li, o Moira, i bisarikos ejenon obe bü nelunüp: 
ädelo äkoledob in staudöp nilädik, ed äbinon id us mijenot 
ko vab. Too nos badik ejenon. Man in vab, kel idrinom 
tuvemo ikobojokom ta mön staudöpa. Däm no äbinon 
mödik, e nek pevunon. Te ilabob stenis ömik kafa su juüp 
oba. Ab no sötob plonön. Kin sevon-li sekis jenovik if ob it 
ibinob in staudöp et, kö tatak fa jekidunans ijenon?” 


“Sülö! No mutob igo betikön dinis somik!” 


X11:96:2011 


LÄLID - KAPIT MÄLID (2) 
(fa hiel Lewis Carroll) 


PUTÜLASVINIL E PEP (Fövot) 








“Oseadob is,” äsagom Dünädan, “jü odel - “ 


Tü timül at, ekö boved, kel süpo fliton se 
yan maifik domila stedo lüodü kap oma; junon te 
püliko nudi omik, e däbrekon ta bal bimas po om. 


“— u ba jü udel,” äfövom Dünädan, 
kuratiko äsif nos ijenon. 


“Lio kanob-li nügolön?” äsäkof Lälid dönu, 
ab laodikumo. 


“Säkolös oli: onügolob-li frai" äsagom 
Dünädan. “Ekö säk bald, no-li? 


Ägidetom nendoto, ab no äplitos ele Lälid, 
das isagom osi ofe. “Binos vo jeikik,” älumürof 
Lälid, “das jafäbs valik blöfädons somödo. Saidos 
ad lienetükön oyi!” 


Dünädan klülabiko ätikom, das äbinon pöt 
gönik ad dönuön küpeti oka, ko sotüls. “Oseadob 
is,” äsagom, “semiknaiko, dü tüp nefümik.” 


“Ab kisi mutob dunön?” äsagof Lälid. 


“Seimosi, kel pliton ole,” äsagom Dünädan, 
e primom ad feifön. 


“Ag! spikam ko om binon lölöfiko nefrutik,” 
äsagof däsperiko Lälid, “binom fopan !” Seko 
ämaifükof yani ed änügolof. 

Yan ädugon stedo lü kvisinöp gretik, kel 
äbinon valöpo fulü smok. Jidük, kel äseadof in 
zänod su lustul labü lögs kil, äkälädof putüli; 
jikvisinan äblegikof sus fil, ed ämufilof kipädi cafa 
gretik, kel äjinon binön fulü sup. 


“Fümiko binon pep tu mödik in sup et!” 
äsagof oke Lälid, snidölo levemiko. Fümo äbinon 
pep tu mödik in lut. 


Igo jiduk äsnidof semiknaiko, e putül id 
äsnidon ed ävion ceno nen paudön. Jafäbs teik in 
kvisinöp, kels no äsnidons äbinons jikvisinan e kat 
gretik, kel äseadon su filetatop, e kel älusmililon ai 
de lil bal jü lil votik. 


~“Vilol-li sagën obe, begö!” äsagof Lälid, boso 
plafiko, bi no äfümof, va äbinos südik, das spikofös 
balido, “kikodo kat olik Ilusmililon so?” 


“Binon kat se grafän Cheshire,” äsagof jidük, 
“ekö kod. Svinil!” 


Äsagof vödi lätik so mäpetiko, das Lälid vero 
ejekof sekü atos; ab poso, äsuemof, das jidük 
äspikof putüle, e no ofe; seko äkuradükof, ed 
äsagof: “No sevob, das es "Chesbire-kats 
lusmililons ai, jenöfo, no sevob, das kats kanons 
lusmililön.” 


“valiks smililons,” äsagof Jidük, “e pluamanum 
‘nas jenöfo dunons osi.” 


“No sevob katis, kels lusmililons,” ägespikof 
Lälid go plütiko; äbinof vemo kotenik, das fino 
äkompenof ko spikot. 

“No sevol mödikosi,” äsagof Jidük, “fümiko 
no.” 


Lälid lölöfiko no äplidof sagi at, e sunädo 
äsenof desiri gretik ad mobön spikotayegädi votik. 
Du ästeifülof ad tuvön pötöfikosi, jikvisinan ätovof 
cafi moamü fil, e sunädo äprimof ad jedön valikosi 


zü of ad flapön Jidüki äsi putüli - balido 
furnodastumemi; täno stomüli cafädas, bovas e 
bovedas. Zijedotis mödik at Jiduk lölöfiko no 


äküpälof, igo ven äflapons ofi, e putül ya ävion 
somödo. das no äkanoy sevön, va igeton vunis, u 
no. 


“Ag! prüdö! begö!” ävokädof ai laodikumo 
Lälid, kel äbunof mo e ge lejekiko. “Ag! nud /öfik 
oma!!” ävokädof dönu, kodü cafäd gretik, kel ifliton 
näi on, e kel tio imopolon oni. 


"Ir alan kudonöv dö kuds lönik,” äsagof Jidük 
raudiko, “vol tulonöv vifikumo, ka anu.” 


“Atos lölöfiko no binosöv buädik,” äsagof 
Lälid, kel äbinof vemo kotenik ad dajonön noli bosik 
oka. “Te betikolös säkädis dela äsi neita! Sevol-li, 
das tal neodon düpis teldegfol ad tulön xabo zü sol - 
T “Xab-li? Spikobsöd buikumo dö lecüd! 
Säcöpolöd kapi ofik!!” 


Ko dredäl, Lälid vifo älogedof lü jikvisinan ad 
sevön va öledunof atosi, ab kvisinan ämufilof ai 
supi, ed äjinos, das no ililof Jidüki, seko Lälid 
äfövof: “Düps teldegfol, tikob, u ba düps degtel-li? 
e aia 


“Ag! no tomolöd obi,” äsagof Jidük, “bi neai 
äkanob sufön numatis!” Ed äprimof ad kälädön 

putüli oka dönu. Kälädölo oni, äkanitof kanitüli, e nämo 
älemufükof oni finü liän alik: 


“Spikolös badiko putüle olik, 
Flapolös omi ga ven snidom: 

Bi snidom te ad bölad olik, 

Bi sevom, dubo oli skänom.” 


GEKANIT 


(keli kvisinan e putül kanitons): 
vvi! vin! Vun 


Du jidük äkanitof setüli telid kanita, 
äjedof putüli mäpetiko ai löpio e donio, e 
putül äviom somödo, das Lälid äkanof töbo 
lilön vödis: 


“Seväriko spikob putüle oba, 
E flapob omi, ven nu snidom; 
Bi löfom ga lölo smeiki ota 

Pepa, seimüpo ven plidom. 









“Ekö! Kälädolös oni boso, vil 
äsagof Jidük ele Lälid. AÄjedof putüli ofe 
äsagof: “Mutob golön ad blümükön obi ad 
pledön krökid ko Kordam,” ed äspidof se cem. 
Kvisinan äjedof loetamapaäl pos of, ab 
änedrefon ofi. 





Lälid fikulo äfanof putüli, bi äbinon jafäb 
fomü bisarik, kel äkoltenükon bradis e lögis 
valöpo, “kuratiko äs melastel,” acedof Lälid. 


(Eövot osökon) 

VÖDS NEKÖSÖMIK 


BITÖN to act, sich benehmen, se comporter 
BÖJUL bushel, Scheffel, boisseau 

CAF cauldron, Kessel, chaudron, caldero 
CÜTÖN to deceive, täuschen, tromper 
DÖBAN culprit, Täter, coupable 

DOTAGÖN to trample, niedertrampeln, piétiner 
DREDAL anxiety, Angst, ansiedad 

DREFÄB victim, Opfer 

FÄTOT destiny, Schicksal 

FUN corpse, Leiche, cadavre 

GIVULÖN to compensate, entschädigen 
HETÄD malice, Bosheit 

JEKIDUNAN terrorist 

JUNÖN to graze, abschürfen, écorcher 
KAFÜP coffee break, Kaffeepause 

KIPÄD contents, Inhalt, contenu 
KOBOJOKÖN to collide, entrer en collision avec 
KOLEDÜP lunch, Mittagessen, déjeuner 
LEJEIKÖN to be terrified, erschrecken 
LEPEDÖN to crush, zerbrechen, écraser 
LEPEM havoc, Chaos, ravages, estragos 
LOETAMAPAÄL frying pan, Bratpfanne, poêle à frire 
LUCOG hoax, Falschmeldung, canular, truco 
LUSMILILÖN to grin, grinsen, avoir un large sourire 
MUFILÖN to stir, rühren, remuer, remover 
NETRODOVIK inconsolable, untrostlich 
PETROIVÖL shattered, zertrümmert, fracassé 
PLAFIKO nervously, nervös G 
SAGÄD rumour, Gerücht, 

SOTÜL variation 

TUBET barrelful, Fasz, tonneau, tonel 
TUDREDÄL panic 

VIÖN to yell, schreien, hurler 

XAB axis, Achse, eje 


XÄINÖN to elevate, erhöhen 


